all eyes are on kohli and abd
డక్ ఔట్ హీరోలు.. అమీతుమీ పోరులో ఎలా ఆడతారో!
విరాట్ కొహ్లీ, డివిలియర్స్ వంటి బ్యాట్స్ మెన్ డక్ ఔట్ కావడం కూడా ఆ అరుదైన సంఘటనల కోవలోకే వస్తాయి.
TNN | Updated:
Jun 9, 2017, 04:02PM IST
చాలా అరుదుగా జరిగే సంఘటనలు కొన్ని ఉంటాయి. విరాట్ కొహ్లీ , డివిలియర్స్ వంటి బ్యాట్స్ మెన్ డక్ ఔట్ కావడం కూడా ఆ అరుదైన సంఘటనల కోవలోకే వస్తాయి. కొన్నేళ్లుగా క్రికెట్ లో లెజెండ్స్ అందరినీ మరిపిస్తూ సాగుతోంది ఏబీడీ, కొహ్లీల ఆట. ఐసీసీ బ్యాట్స్ మన్ ర్యాంకింగ్స్ లో టాప్ ర్యాంకర్లుగా ఉంటారు వీళ్లు. బ్యాటింగ్ దూకుడు, స్థిరత్వం విషయంలో చాలా పోలికలున్న వీరిద్దరి మధ్యనా ఇప్పుడు మరో పోలిక వచ్చింది. అదేమనగా.. తమ జట్లు ఆడిన చివరి మ్యాచ్ లలో వీరిద్దరూ డక్ ఔట్ అయ్యారు. సున్నకే వెనుదిరిగారు.
ఛాంపియన్స్ ట్రోఫీలో భాగంగా పాక్ తో జరిగిన మ్యాచ్ లో డివిలియర్స్ తను ఎదుర్కొన్న తొలిబంతికే ఔట్ అయ్యాడు. ఇన్నేళ్ల తన కెరీర్ లో తొలిసారి తొలిబంతికే ఔట్ అయ్యాడు ఆ ప్రోటీస్ ఆటగాడు. వన్డేల్లో డివిలియర్స్ ఖాతా తెరవకుండా ఔట్ అయిన సందర్భాలు మొత్తం ఏడు. పాక్ తో మ్యాచ్ లో మాత్రం తొలి బంతికే క్యాచ్ ఇచ్చి గోల్డెన్ డక్ అయ్యాడు. దక్షిణాఫ్రికా జట్టు ఓటమిపాలైంది. చివరి సారి 2013 ఛాంపియన్స్ ట్రోఫీ సెమిస్ లో ఇంగ్లండ్ తో జరిగిన మ్యాచ్ లో డివిలియర్స్ డక్ ఔట్ అయ్యాడు. ఆ తర్వాత మళ్లీ సున్నా పరుగులకెప్పుడూ వెనుదిరగలేదు.
ఇక కొహ్లీది కూడా ఇలాంటి చరిత్రే. నిన్నటి మ్యాచ్ కు ముందు చివరి సారి 2014లో కొహ్లీ డక్ ఔట్ అయ్యాడు. ఈ ఇండియన్ స్టార్ బ్యాట్స్ మన్ కూడా చాలా అరుదుగా ఫెయిల్ అవుతూ ఉంటాడు. శ్రీలంకతో జరిగిన మ్యాచ్ లో కొహ్లీ డక్ ఔట్ అయ్యి వెనుదిరిగాడు. టీమిండియా మంచి స్కోరే సాధించినా ఓటమి తప్పలేదు.
ఇప్పుడు ఆసక్తికరమైన అంశం ఏమిటంటే.. ఛాంపియన్స్ ట్రోఫీలో కీలకమైన మ్యాచ్ లో ఇండియా, దక్షిణాఫ్రికాలు పోటీ పడనున్నాయి. ఆ మ్యాచ్ లో గెలిచిన జట్టే సెమిస్ బెర్త్ ను సంపాదించుకుంటుంది. మరి క్రితం మ్యాచ్ లో డక్ ఔట్ అయిన కొహ్లీ, డివిలియర్స్ లు ఆడే విధానం మీదే వారి వారి జట్ల విజయావకాశాలు ఆధారపడి ఉన్నాయి. వీళ్లు ఎలా ఆడతారో.. ఎవరు తమ జట్టును విజేతగా నిలుపుకుంటారో!